Els escolars almussafenys es manifesten contra l'obesitat infantil
L'alumnat d'infantil i primària dels CEIP Almassaf i Pontet y de primer i segon de l'ESO de l'IES Almussafes ha participat aquest matí des de les 10 hores en una nova marxa saludable escolar contra l'obesitat infantil, una iniciativa impulsada per l'Ajuntament d'Almussafes en col·laboració amb el professorat d'aquests tres centres educatius amb l'objectiu de reivindicar la importància de portar una vida sana en la qual es realitze exercici físic i se seguisca una alimentació adequada. La manifestació, en la qual s'han reunit al voltant de mil joves i que s'emmarca dins dels actes de la V Setmana de la Salut, ha estat encapçalada per la regidora Teresa Iborra, pels tres directors dels centres educatius i pels membres del Consell de la Infància i l'Adolescència de la localitat, els quals han portat una pancarta en la qual podia llegir-se 'Els escolars d'Almussafes per un estil de vida saludable'. Abans del recorregut s'ha llegit un manifest i s'ha repartit una samarreta commemorativa entre tots els participants.
Des de les 10 hores, els participants, tots ells alumnes d'infantil, primària i secundària, s'han concentrat en el pati del CEIP Almassaf per a començar el trajecte d'una manifestació que ha estat encapçalada un any més per una pancarta de grans dimensions en la qual podia llegir-se 'Els escolars d'Almussafes per un estil de vida saludable' i que portaven la regidora de la Infància i l'Adolescència, Teresa Iborra, els tres directors dels centres i els membres del Consell de la Infància i l'Adolescència de la població.
"És de vital importància visibilitzar entre la joventut la necessitat d'estar actius i moure's per a aconseguir unes majors quotes de salut i considerem que plantejar l'esdeveniment com una celebració en la qual cada any es reuneixen els tres centres educatius per a lluitar per aquesta causa facilita aquesta labor de conscienciació que duem a terme des del govern municipal", Teresa Iborra.
La programació de la V Setmana de la Salut d'Almussafes, que porta per lema 'Emociona't amb la salut', ha prestat especial atenció al col·lectiu de xiquets i adolescents. Els centres educatius han desenvolupat diversos tallers i conferències en els quals han aprofundit en aspectes com les emocions, els massatges en família, la reanimació cardiopulmonar, el ioga, la risoteràpia, el mindfulness o la salut digital.
El cap de setmana, a més de participar en la Runcèncer en favor de la lluita contra aquesta malaltia, la joventut almussafenya té l'oportunitat d'acudir a la quedada 'Abraça'm el cor', que se celebrarà el dissabte a les 12.30 hores, a l'espectacle teatral 'Marabunta', que es representarà aqueixa mateixa jornada a les 20 hores, i a la projecció de la pel·lícula 'Una familia feliz', que es durà a terme el diumenge 13 a les 16.30 hores en el Centre Cultural.